ከባንኮች በሚወጣ ገንዘብ ላይ ገደብ ተጣለ
አዲስ አበባ፡- በአገሪቱ ከገንዘብ ጋር የተያያዘ ወንጀልን ለመከላከልና ህገ ወጥ የገንዘብ ዝውውርን ለመቆጣጠር እንዲቻል ከባንኮች በሚወጣ ገንዘብ ላይ ገደብ መጣሉን የኢትዮጵያ ብሄራዊ ባንክ አስታወቀ፡፡ 
የባንኩ ገዥ ዶክተር ይናገር ደሴ ትናንት በሰጡትጋዜጣዊ መግለጫ እንዳስታወቁት፤ በአገሪቱ በሚገኙ ባንኮች ቀደም ብሎ ማንኛውም ግለሰብ ሆነ ኩባንያ የፈለገውን ያክል ገንዘብ ማውጣት ይችል ነበር። ይህ ሁኔታ ከገንዘብ ጋር የተያያዘ ወንጀልን ለመከላከልና ህገወጥ የገንዘብ ዝውውር እንዲበራከት በር ከፍቷል። ለዚህ ደግሞ ከባንኮች የሚወጡ ገንዘቦች ላይ ገደብ ማስቀመጥ አስፈልጓል። 
ገደቡ ከትናንት ጀምሮ ተግባራዊ መሆኑን አመልክተው፣ በመመሪያው መሰረት አንድ ግለሰብ በቀን ሁለት መቶ ሺ ብር እንዲሁም በወር አንድ ሚሊዮን ብር ማውጣት ይችላል። ለኩባንያዎች ደግሞ በቀን ሦስት መቶ ሺ ብርና በወር ሁለት ነጥብ አምስት ሚሊዮን ብር እንዲያወጡ ይፈቅዳል። ከተፈቀደው በላይ ገንዘብ ለማንቀሳቀስ የሚፈልጉ ግለሰቦችም ሆኑ ኩባንያዎች የገንዘብ ዝውውሩን በቼክ፣ በሲፒኦ እና ከአካውንት ወደ አካውንት ማስተላለፍ ይችላሉ ብለዋል። 
እንደ ዶክተር ይናገር ገለጻ፤ በቀን ውስጥ ግለሰቦችም ሆኑ ኩባንያዎች ከተፈቀደው በላይ ገንዘብ እንዲያወጡ አስገዳጅ ነገር ከገጠማቸው በባንኮች ፕሬዚዳንት ውሳኔ መሰረት ሊስተናገዱ ይችላሉ። መመሪያውን ተላልፈው ከተፈቀደው በላይ ገንዘብ የሚከፍሉ ባንኮች ከተገኙ የከፈሉትን ገንዘብ 25 በመቶ ይቀጣሉ። 
መመሪያውን ለማውጣት ረጅም ጊዜ ጥናት መካሄዱን የጠቆሙት ዶክተር ይናገር፤ አሠራሩ ከባንክ በርካታ ገንዘብ በማውጣት እቤታቸው የሚስቀምጡ ሰዎችን ለመቆጣጠር እገዛ እንደሚኖረውም አስረድተዋል። መመሪያው በሁሉም ባንኮችና ማይክሮ ፋይናንስ ተቋማት ላይ ተግባራዊ እንደሚሆንም ገልጸዋል። 
ብሄራዊ ባንክ ተንቀሳቃሽ ንብረት በማስያዝ ብድር ማግኘት የሚያስችል መመሪያና የሞባይል ባንኪንግ አገልግሎት ለማስፋት የሚያስችል መመሪያ ተዘጋጅቶ ወደ ተግባር እንደሚገባ እንዲሁም ከወለድ ነፃ የሆነ የባንክ አገልግሎት ለመስጠት ፈቃድ እየተሰጠ እንደሚገኝ የባንኩ ገዥ በዚሁ ወቅት ጠቁመዋል።አዲስ ዘመን ግንቦት 12/2012መርድ ክፍሉ